b'\n_START_ARTICLE_\nCitronasta mu\xc5\xa1nica\n_START_SECTION_\nOpis\n_START_PARAGRAPH_\nTa gobja vrsta s klobukom, ki v premeru meri od 4 do 10 cm in je v mladosti polkro\xc5\xbeen, pri odraslih primerkih pa raven je dokaj pogosta vrsta v Sloveniji. Klobuk je na robovih gladek in po zgornji strani posut s kosmi\xc4\x8di, ostanki ovojnice. Barve klobuka obsegajo razli\xc4\x8dne tone rumene barve od skoraj popolnoma bele do \xc5\xbeivo citronasto rumene, od koder je ta mu\xc5\xa1nica dobila tudi slovensko in latinsko ime._NEWLINE_Trosovnica je sestavljena iz \xc5\xa1irokih, gostih listi\xc4\x8dev, ki niso zra\xc5\xa1\xc4\x8deni z betom gobe. Barva trosovnice je bela ali bela s pridihom rumene v njej pa se nahaja bel trosni prah sestavljen iz okroglih trosov._NEWLINE_Bet citronaste mu\xc5\xa1nice je gladek, valjast, visok od 6 do 12 cm in ima premer med 0,8 in 1,5 cm. Na spodnjem delu je zna\xc4\x8dilno gomoljasto odebeljen in ima jasno viden rob, ostanek ovojnice. Barva beta je bela ali rumenkasta, na sredini pa se nahaja zastiralce, ki je ohlapno pritrjeno in je lahko pri dolo\xc4\x8denih primerkih ob robu natrgano._NEWLINE_Meso gobe je belo z vonjem po surovem krompirju ali redkvicah. Surova mu\xc5\xa1nica je strupena, kuhana pa sicer u\xc5\xbeitna, a ne posebej okusna.\n_START_SECTION_\nRaz\xc5\xa1irjenost\n_START_PARAGRAPH_\nCitronasta mu\xc5\xa1nica raste od avgusta do konca novembra na kislih tleh. Najpogosteje jo najdemo v borovih gozdovih, pa tudi v smrekovih in me\xc5\xa1anih._NEWLINE_V preteklosti so imeli to gobo za enako strupeno kot zeleno mu\xc5\xa1nico, zmotna miselnost pa verjetno izhaja iz velike podobnosti med tema dvema vrstama. Pri nabiranju je zato potrebna velika previdnost.'